Richard Mawddwy Jones

Bardd Coronog Eisteddfod Genedlaethol Cymru Treffynnon 1869 oedd y Parch. Richard Mawddwy Jones neu R. Mawddwy Jones (1837 - 14 Mehefin 1922). Cyhoeddodd gofiant i Risiart Ddu o Wynedd ym 1906, o'i gartref yn yr Unol Daleithiau. Ef oedd golygydd y cyfnodolyn misol Y Ddraig Goch o 1876, “at wasanaeth Y Wladfa Gymreig”. 

 Gyrfa 
Wedi'i eni'n Llanymawddwy ym 1837, bu'n byw yn Sir y Fflint a Dolwyddelan cyn ymfudo gyda'i deulu yn Ebrill 1881, i ofalu am Eglwys Gomer yn Ohio, yn yr Unol Daleithiau. Bu'n ymweld â'r ardal yn ystod Hydref 1880. Roedd yn gefnogwr brwd i achos Y Wladfa hefyd ac yn Olygydd y misolyn Y Ddraig Goch.

Ennillodd Y Goron yn Eisteddfod Genedlaethol Treffynnon ym 1869. Bu John Thomas yn tynnu ei lun, gyda'i Goron, tra'n ymweld â Dolwyddelan.

Derbyniodd ei addysg yng Ngholeg Annibynwyr y Bala a bu'n Weinidog gyda'r Annibynwyr wedi hynny. Bu'n feirniad ar gystadlaethau llenyddol mewn Eisteddfodau.

Bu farw yn Portland, Oregon ar y 14 Mehefin 1922.

 Cyfeiriadau 

Categori:Genedigaethau 1837
Categori:Marwolaethau 1922
Categori:Pobl o Ddolwyddelan
Categori:Beirdd Cymraeg o Gymru
Categori:Beirdd Cymraeg